Τετάρτη 9 Μαΐου 2022

**ΠΑΝΤΕΛΗΣ ΒΛΑΣΣΟΠΟΥΛΟΣ**

**ΟΜΙΛΙΑ**

Σήμερα, βρισκόμαστε εδώ, ως φίλοι και συνεργάτες, για να ανακοινώσουμε τη συνεργασία μας και την από κοινού κάθοδό μας στις αυτοδιοικητικές εκλογές του 2023 με υποψήφιο Δήμαρχο τον Γιώργο Παπαδημητρίου. Αυτό που μας ώθησε να συνεργαστούμε είναι, πάνω και πρώτα απ’ όλα, η **αγάπη για την πόλη μας, το Ηράκλειο,** την πόλη στην οποία μεγαλώσαμε και ζούμε, εμείς και τα παιδιά μας. Μια, κατά το παρελθόν, **καταπράσινη, ήσυχη πόλη με κοινωνική συνοχή,** που σήμερα ασφυκτιεί από τα σύγχρονα προβλήματα των μεγαλουπόλεων και, παράλληλα, ***κινδυνεύει από παραλείψεις και λάθη να γίνει αβίωτη.***

 Χωρίς να επιδιώκουμε να κινδυνολογήσουμε και χωρίς καταλογίζουμε σκοπιμότητα σε κάποιον από τη διοίκηση του δήμου προσωπικά, άλλωστε είναι πολιτικές οι διαφωνίες μας, οφείλουμε να αναδείξουμε ότι ο τρόπος λειτουργίας του δήμου, έχει μεγάλα περιθώρια βελτίωσης, σύμφωνα με τις δικές μας ιδέες, αξίες και φιλοσοφία. Πιστεύουμε στην πολιτική διοίκηση του δήμου που:

-είναι πάνω και πέρα από διαχωρισμούς, κομματικές αποχρώσεις, περιθωριοποιήσεις, εμπάθεια, φανατισμό και αλαζονεία.

-Υποστηρίζει και προωθεί την κοινωνική συνοχή, πολυεπίπεδα και μακροπρόθεσμα, με έμφαση στους κοινωνικά ευάλωτους πολίτες, στους νέους και τις νέες και τις ανάγκες τους.

-Θέτει την προστασία του περιβάλλοντος, την ασφάλεια και την ποιότητα ζωής των κατοίκων ως προϋπόθεση για την πραγματοποίηση έργων, σε μικρή ή μεγαλύτερη κλίμακα, σε όλες τις γειτονιές του Ηρακλείου.

-Επιδιώκει την ενεργοποίηση και τη συμμετοχή όλων και ιδίως των νέων, μέσα από τις προτάσεις τους, που θα υλοποιούνται από τον δήμο με κοινές δράσεις.

-Πιστεύει στον διάλογο, σέβεται έμπρακτα τη γνώμη και τις ανάγκες των δημοτών και οι αποφάσεις που λαμβάνονται πηγάζουν από τη σύνθεση των απόψεων όλων των εμπλεκομένων, χωρίς αποκλεισμούς κοινωνικών ομάδων και συλλογικοτήτων.

-Σχεδιάζει μακροπρόθεσμα, ιεραρχεί και υλοποιεί έργα σύμφωνα με τη σπουδαιότητά τους, και αιτιολογεί επιλογές που μπορούν να δημιουργήσουν παρανοήσεις, όσον αφορά τη διαφάνεια των διαδικασιών, τη σκοπιμότητα, τον τρόπο υλοποίησης και χρηματοδότησής τους.

-Λειτουργεί με διαφάνεια, με σεβασμό στο δημόσιο χρήμα, με ορθολογισμό αλλά και με ευαισθησία. Με σεβασμό στη διαφορετικότητα, με σεβασμό προς ΟΛΟΥΣ τους πολίτες, τους εργαζόμενους και τις εργαζόμενες στο δήμο και τους Δημοτικούς Συμβούλους.

Σε όσα προανέφερα, έχουμε κοινή οπτική και πορεία με τη Δημοτική Παράταξη «Ηράκλειο Μαζί» και τον επικεφαλής της, Γιώργο Παπαδημητρίου, και, παράλληλα, έχουμε κοινή τοποθέτηση σε θέματα που αφορούν την ποιοτική λειτουργία του Δημοτικού Συμβουλίου. Επίσης, συμφωνούμε σε ενέργειες και δράσεις που είναι αναγκαίο να γίνονται για το συμφέρον της πόλης, και τις πραγματοποιούμε από κοινού, ώστε να αποκατασταθεί η εύρυθμη λειτουργία του δήμου και της πόλης μας.

Κλείνοντας, θέλω να ξεκαθαρίσω ότι η Παράταξη «ΑΚΕΠ -Συνεργαζόμενοι» θα παραμείνει αυτόνομη στο Δημοτικό Συμβούλιο μέχρι την ολοκλήρωση της τρέχουσας δημοτικής περιόδου.

Έτσι:

√ Ξεκινάμε αυτή τη συνεργασία με τον Γιώργο 18 μήνες πριν τις εκλογές, με δική μας πρωτοβουλία.

√ Συνεργαζόμαστε φανερά, πάνω από το τραπέζι.

 √ Και το σημαντικότερο; Θέτουμε αυτή τη συνεργασία στην κρίση των Δημοτών.

Παράλληλα, παραμένουμε πρόθυμοι σε προτάσεις, σκέψεις, ιδέες και συνεργασίες σε όλα τα επίπεδα, με πρόσωπα και φορείς, ώστε όλοι μαζί να σχεδιάσουμε και να υλοποιήσουμε την επόμενη μέρα, με σκοπό να παραδώσουμε στη νέα γενιά ένα καλύτερο Ηράκλειο.

*Λέξεις: 501*